Document ID: 32011D0754

A BIZOTTSÁG VÉGREHAJTÁSI HATÁROZATA
(2011. november 22.)
a 2009/103/EK európai parlamenti és tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról
(az értesítés a C(2011) 8289. számú dokumentummal történt)
(EGT-vonatkozású szöveg)
(2011/754/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjármű-felelősségbiztosításról és a biztosítási kötelezettség ellenőrzéséről szóló, 2009. szeptember 16-i 2009/103/EK európai parlamenti és tanácsi irányelvre (1) és különösen annak 2. cikkére,
mivel:
(1)
2002. május 30-án az Európai Gazdasági Térség tagállamainak és más társult államoknak a nemzeti biztosítási irodái megállapodást kötöttek (a továbbiakban: a megállapodás). A megállapodás feltételei alapján minden nemzeti iroda garantálja - a kötelező biztosításról szóló nemzeti jogszabályok rendelkezéseivel összhangban - a területén előforduló és rendszerint egy másik tagállam területén, vagy a Ciprus, a Cseh Köztársaság, Horvátország, Izland, Magyarország, Norvégia, Svájc, Szlovákia és Szlovénia területén üzemben tartott járművek által okozott balesetekből eredő kártérítési igények rendezését, függetlenül attól, hogy e járművek rendelkeznek-e biztosítással
(2)
A 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2003. július 28-i 2003/564/EK bizottsági határozat (2) előírta, hogy a tagállamoknak 2003. augusztus 1-jétől tartózkodniuk kell a rendszerint más tagállam területén, vagy Ciprus, a Cseh Köztársaság, Horvátország, Izland, Magyarország, Norvégia, Svájc, Szlovákia és Szlovénia területén üzemben tartott járművek esetében a felelősségbiztosítás ellenőrzésétől.
(3)
A megállapodás hatályát az 1. függelékkel kiterjesztették Észtország, Lengyelország, Lettország, Litvánia és Málta irodáira. A 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2004. április 2-i 2004/332/EK bizottsági határozat (3) előírta, hogy a tagállamoknak 2004. április 30-tól tartózkodniuk kell a rendszerint Észtország, Lengyelország, Lettország, Litvánia és Málta területén üzemben tartott járművek esetében a felelősségbiztosítás ellenőrzésétől.
(4)
A megállapodás hatályát a 2. függelékkel kiterjesztették Andorra irodáira. A 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2005. november 29-i 2005/849/EK bizottsági határozat (4) előírta, hogy a tagállamoknak 2006. január 1-jétől tartózkodniuk kell a rendszerint Andorra területén üzemben tartott járművek esetében a felelősségbiztosítás ellenőrzésétől.
(5)
A megállapodás hatályát a 3. függelékkel kiterjesztették Bulgária és Románia irodáira. A 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2007. július 9-i 2007/482/EK bizottsági határozat (5) előírta, hogy a tagállamoknak 2007. augusztus 1-jétől tartózkodniuk kell a rendszerint Bulgária és Románia területén üzemben tartott járművek esetében a felelősségbiztosítás ellenőrzésétől. 2008. május 29-én a nemzeti biztosítási irodák az 1-3. függelék beépítésével egységes szerkezetbe foglalták a megállapodást.
(6)
2011. május 26-án a tagállamok nemzeti biztosítási irodái, valamint Andorra, Horvátország, Izland, Norvégia és Svájc nemzeti irodái aláírták az egységes szerkezetbe foglalt megállapodáshoz csatolt 1. függeléket, amellyel a megállapodást kiterjesztették Szerbia nemzeti biztosítási irodájára. A függelék tartalmazza a rendszerint Szerbia területén üzemben tartott és a megállapodás hatálya alá tartozó járművek tekintetében a biztosítási ellenőrzéseket eltörlő gyakorlati rendelkezéseket.
(7)
Így valamennyi feltétel teljesül a gépjármű-felelősségbiztosítás ellenőrzésének a rendszerint Szerbia területén üzemben tartott járművek esetében a 2009/103/EK irányelvvel összhangban történő eltörléséhez,
ELFOGADTA EZT A HATÁROZATOT:
1. cikk
2012. január 1-jétől a tagállamok tartózkodnak a gépjármű-felelősségbiztosítás ellenőrzésétől a rendszerint Szerbia területén üzemben tartott és az Európai Gazdasági Térség tagállamai és más társult államok nemzeti biztosítási irodái közötti megállapodás 1. függelékének hatálya alá tartozó járművek esetében.
2. cikk
A tagállamok haladéktalanul tájékoztatják a Bizottságot az e határozat alkalmazása érdekében hozott intézkedésekről.
3. cikk
Ennek a határozatnak a tagállamok a címzettjei.
Kelt Brüsszelben, 2011. november 22-én.

Labels: 10
2
4
18